หยุดปีใหม่วันแรก ประชาชนยังทยอยเดินทางจากสถานีฯหมอชิต บางส่วนไม่ได้สำรองที่นั่งล่วงหน้า มั่นใจว่ามีรถบริการเพียงพอ
บรรยากาศที่สถานีขนส่งหมอชิตในช่วงเช้า วันหยุดแรกช่วงเทศกาลปีใหม่ ยังคงมีประชาชนทยอยเดินทางกลับบ้าน แต่ค่อนข้างบางตาลง การจราจรด้านหน้าไม่ติดขัด โดยประชาชนที่เดินทางวันนี้บางส่วนไม่ได้สำรองที่นั่งล่วงหน้าและมาหาซื้อตั๋วรถโดยสารที่สถานีขนส่งแทน หนึ่งในประชาชนที่เลือกเดินทางวันนี้ กล่าวว่า วันนี้ได้มาหาซื้อตั๋วรถทัวร์ที่สถานีขนส่งฯ เพื่อเดินทางไปเยี่ยมพ่อกับแม่ที่อุบลราชธานี แต่ยังไม่ทราบจะมีตั๋วหรือไม่ ที่ต้องมาหารถวันนี้เพราะติดภารกิจงาน ซึ่งปกติจะเดินทางโดยรถไฟ ใช้เวลาประมาณ 8 ชั่วโมง น้อยกว่ารถทัวร์ที่คาดว่าจะใช้เวลาประมาณ 10 ชั่วโมง แต่เนื่องจากติดภารกิจงาน ทำให้ต้องเปลี่ยนมาเดินทางวันนี้แทน  อย่างไรก็ตาม คาดว่าทาง บขส.จะเตรียมรถไว้ให้บริการเพียงพอเช่นเดียวกับประชาชนอีกรายที่มาซื้อตั๋วรถโดยสารในเช้านี้ กล่าวว่า ตั้งใจจะโดยสารรถตู้ไปจังหวัดชัยนาท เลือกเดินทางในวันนี้เพราะระยะทางกลับบ้านไม่ไกลมาก มั่นใจว่าที่นั่งมีเพียงพอแม้ไม่ได้จองล่วงหน้า ซึ่งตอนนี้มีที่นั่งเรียบร้อยแล้ว จะออกเดินทางช่วงเที่ยงวันนี้สำหรับการอำนวยความสะดวกให้กับผู้เดินทาง ที่สถานีขนส่งหมอชิตในวันนี้ มีเจ้าหน้าที่คอยให้คำแนะนำกับประชาชนที่ต้องการสอบถามข้อมูลการซื้อตั๋วรถไปยังจังหวัดต่างๆ พร้อมทั้งมาตรการรักษาความปลอดภัยโดยมีการตรวจสแกนกระเป๋าก่อนเข้าตัวอาคารเพื่อขึ้นรถโดยสารด้วย